забавни моменти за Глупави
Един мъж се прибрал от работа, уморен и изнервен. На вратата го чакал петгодишният му син.
- Тате, може ли да те попитам нещо? – казало детето.
- Разбира се, какво се е случило?
- Тате, ти колко пари получаваш?
- Това не е твоя работа... Но защо се интересуваш?
- Просто искам да знам. Моля те, кажи ми колко ти плащат за един час?
- Ами, около 20. Защо?
- Тате!!! - синът изведнъж го погледнал с много сериозни очи.
- Ще ми дадеш ли назаем 10?
- Искаш да ти дам пари за поредната глупава играчка? – ядосал се бащата. – Лягай да спиш! Аз работя по цял ден, едва стоя на краката си от умора, а ти ме занимаваш с глупости!
Детето тихо се прибрало в стаята си. Но бащата продължавал да мисли над въпроса. След като се успокоил, решил, че може би детето наистина иска да си купи нещо важно. 
- „Все пак досега никога не ми е искал пари! По-добре да поговоря с него." – помислил той.
Когато влязъл в детската стая, синът му вече бил в леглото.
- Спиш ли, сине?
- Не, татко. Просто лежа. – отговорило момченцето.
- Извинявай, държах се много лошо! Имах тежък ден и затова избухнах. Прости ми, ето парите, които ми поиска.
Момченцето седнало в леглото и радостно възкликнало:
- О, благодаря ти, тате!
След това бръкнало под възглавницата си и извадило още две измачкани банкноти. Като видял това, бащата отново започнал да се ядосва. А детето събрало всичките си пари, внимателно ги преброило още веднъж и едва тогава погледнало към баща си.
- Защо ми искаше тези пари, след като имаш? – възнегодувал той.
- Защото не бяха достатъчно, но сега вече ще ми стигнат. – отговорило детето. 
– Тате, тук са точно 20. Може ли да си купя един час от твоето време? Моля те, върни се утре по-рано, искам да бъдем заедно...